**Referat FAU-møte Skeie Barnehage avd Skeiehagen 27/10-21**

**Sted:** Skeiehagen Barnehage

**Referent:** Maren Mæhre Grindstad

**Til stede:** Camilla Karlsen Skår (Tusenfrydene), Jeanine Pettersen (Tusenfrydene), Maren Mæhre Grindstad (Blåklokkene), Rita Røgenes (Knøttene), Ann-Jeanette Juliussen Henriksen (Trollungene) og Tone Cecilie Damkås Pedersen(Trollungene)

**Sak 1/21 Presentasjon av FAU samt innlegg av styrer Bente Stensland Tysse**

* FAU-leder Camilla Karlsen Skår fortsetter som leder, i tillegg til referent Maren Mæhre Grindstad og kasserer Jeanine Pedersen. Nye medlemmer ønskes velkommen.
* Det ønskes varamedlemmer fra Blåklokkene og Knøttene
* Bente informerer om FAU sin rolle.
* Bente informerer om arbeidet med å slå sammen alle de kommunale barnehagene på Hundvåg til en virksomhet. Alle pedlederne har vært på samling, og det utarbeides en felles årsplan for alle barnehagene. Ting tar litt tid, men sammenslåingen er på god vei.
* FAU ønsker å ta i bruk hjemmesiden til barnehagen for å nå ut til foreldre lettere, da ikke alle får med seg postene på facebook. Noen vet ikke om facebooksiden i det hele tatt. Bente skal sende ut mail til foreldre om at det finnes en facebookside. FAU får fra nå av lov til å administrere FAU- delen av hjemmesiden. Foreldre kan melde seg på nyhetsbrev fra FAU på samme måte som allerede abonnerer på nyheter fra avdelingene. Her vil det legges ut referat fra møter, samt informere om ulike arrangement fremover. Facebook vil og bli tatt i bruk. (Skeiehagen barnehage 21/22)
* FAU ønsker å være mer synlige fremover. Representanter skal heretter være synlige på avdelingen med navn.
* Blåklokkene mangler postkasse til FAU, dette må ordnes.
* FAU har fått tilbakemelding tidligere på uteområdene i barnehagen, at det ønskes rydding av løv og kosting av sand. FAU tar opp dette med Bente for å høre om hvilke muligheter barnehagen har for å ordne dette. I utgangspunktet er det ikke midler satt av til dette i budsjett. Bente skal undersøke med de andre barnehagene om hvordan de løser dette.
* FAU ber Bente til å påminne ansatte om å være NØYE med utesjekken hver morgen, for å forhindre at barn skader seg på søppel og annet som ligger og flyter i barnehagen.

**Sak 2/21 Sosiale arrangementer**

* Treff i Trollskogen. Det har tidligere vært arrangert treff i trollskogen for foreldre og barn, med grilling og lek. FAU ønsker å gjenoppta dette, da dette var en stor suksess sist gang det ble arrangert. Dato for treff i Trollskogen settes til søndag 27. mars 2022.
* Byttedag. FAU fikk før corona et innspill fra en forelder om å arrangere byttedag/kveld. Det vil si at man kan ta meg seg klær mm. man ikke bruker lenger for å så bytte til seg noe, noen andre har tatt med. Vi ser det blir for travelt å arrangere dette før jul, men ønsker å ha dette på agendaen på neste møte. Byttedag er altså under planlegging.

**Sak 3/21 Julelunsj til de ansatte**

* FAU ønsker i år som så mange år før arrangere julelunsj for de ansatte. Dette gjør vi for å vise hvor mye vi setter pris på den jobben de gjør, hver dag med ungene våre! FAU ønsker derfor også i år å samle inn penger til dette. Info om innsamling kommer i midten av november.

**Sak 4/21 Ødelagt tørkeskap på Blåklokkene**

* FAU har fått innspill om at tørkeskapet på blåklokkene ikke fungerer. Dette er ikke optimalt nå som vi går inn i en tid med mye våte klær og sko. Det har vært en oppfatning av at dette må foreldrene finansiere selv. Ifølge Bente stemmer ikke dette. Hun vil ordne ut med nytt skap, eventuelt reparasjon av eksisterende.

**Sak 5/21 Tv-skjermene på avdelingene, hvorfor brukes ikke de?**

* Foreldre etterspør bruk av tv-skjermene på avdelingene. Hvorfor er de ikke i bruk? Det hadde vært en god informasjonskanal ut til foreldre, både når det kommer til daglig informasjon om hva barna har gjort, men også beskjeder om ulike arrangementer som foregår i barnehageåret.
* Bente informerer om at selve løsningen for å få ut informasjon på disse skjermene er utdatert. Det er en egen stasjon med eget tastatur som i dag ikke er oppkoblet. Bente vil kontakte IT for å se om de kan komme å få i gang systemet igjen, eventuelt om det finnes en løsning for å modernisere bruken opp mot nettbrett/telefon/app.

**Sak 6/21 Øke antall dugnader**

* FAU har fått innspill fra foreldre om hvor dårlig det står til med uteområdene i barnehagen. Vi har som nevnt tatt opp dette med Bente for å se hvilke muligheter vi har utenom foreldres frivillige innsats
* FAU arrangerer en dugnad i året på vårhalvåret før 17. mai. Dette har ikke blitt arrangert de siste to årene pga pandemien. Spørsmålet er nå om vi skal arrangere en dugnad til på høsten.
* FAU blir enige om at det nå er for sent å arrangere dugnad pga mørket, men også fordi vi ser at værsituasjonen gjør at det ser like dårlig ut dagen etter dugnad. Vi hadde en minidugnad i fjor på denne tiden (begrenset med folk pga smittevern), som ikke forbedret uteområdene mer enn et par dager.
* FAU ønsker å undersøke mulighetene for at barnehagen selv kan være med å bidra på dette området. I tillegg til å få Bente til å undersøke mer, vil vi kontakte Stavangerbarnehagenes foreldreforening for å høre om de kan ta saken politisk, slik at barnehagene på sikt kan få midler til dette i budsjettet.
* FAU blir enige om å ikke arrangere en dugnad til, men vi ønsker å jobbe videre med saken, og vil ta opp problemstillingen på nytt, på vårens møte.

**Sak 7/21 Eventuelt**

* Luciafrokost
	+ FAU trenger frivillige foreldre (2 per avdeling) til å komme å ordne til frokosten 13. desember. Etterlysning av frivillige vil komme i samband med info om innsamling til julelunsj.
* Fartsmåling
	+ Det har siden sist FAU-møte skjedd en del angående vår søknad til kommunen om fartshumper og gangfelt i Skeiehagen. Kommunen har etter telling av antall krysninger av veien avvist vårt ønske om gangfelt ved bussholdeplassene (Ordfører Scheies gate A og B). Etter mye press fra FAU har de imidlertid gjennomført en fartsmåling. Denne ble gjort høsten 2020 over en uke. Resultatet viser at 15 prosent kjører over fartsgrensen, høyeste fart ble målt til 86 km/t. Dette er ikke nok til å sette inn fartshumper som tiltak. FAU mener likevel farten er for høy i Skeiehagen. Vi vil på nytt søke om fartshumper med nye argument:
		- Målingen ble gjennomført i en tid der mange hadde hjemmekontor.
		- Vi mener en uke er for lite for å se hvor fort folk i gjennomsnitt kjører
		- At noen har kjørt i 86 km/t synes vi er skremmende, når denne veien brukes til barnehage, og ikke minst alle barna som går alene til Skeie skole.
		- Selv om målingene kun viser 15 prosent over fartsgrensen så åpner kommunen for at fartsreduserende tiltak kan iverksettes ifølge håndbok V128.
	+ FAU tar kontakt med FAU Skeie skole for å høre om de vil være med å søke på nytt.